**О Т Ч Е Т**

**за дейността на Народно читалище “Проф. Асен Златаров - 1927 г.“,**

**с. Каменец, общ. Стралджа за 2022 година**

Уважаеми читалищни членове,

Днес се провежда годишно отчетно събрание на което ще отчетем работата на читалището през изминалата 2022година. Да направим равносметка на извършената и неизвършена работа на добрите постижения и пропуските през този период. Благодаря на всички отзовали се на поканата.

Дейността на читалището е насочена в следните направления:

* библиотечна дейност
* любителско творчество
* културно-масова дейност

Една от основните дейности на читалището е библиотечната. Библиотеката разполага с 9646 тома разнообразна литература. През 2022 година не е закупувана нова литература. Намалял е броя на читателите, но през летния период има малко повече търсене предимно от учениците по списъка със задължителните книги за прочит. И от малкото на брой, но изключително активни читатели са Кольо Шиков, Янка Емануилова, Марийка Неделчева. За тях бе изпратен Поздравителен адрес и подарък книга от Кмета на Общината г-н Атанас Киров.

Друго основно направление в дейността на читалището е любителското творчество. Към читалището функционират:

Женска фолклорна група, Лазарска група, Кукерска група.

Те пресъздават обичаите и традициите на селото ни. Приобщават младите към родното и българското. Женската фолклорна група участва в общински, регионални и национални събори и фестивали. През 2022 година се яви на ХІ МФ Фестивал с. Сладун и взе специална награда за изпълнение на песен на Кичка Савова. Групата беше на сцената и на фолклорните празници „Славееви нощи“ гр. Айтос 2022. С грамота за първо място се върна от ХІІ конкурс надпяване “С песните на Вълкана Стоянова“, гр.Стралджа. Грамота за участие в събора „Богородична стъпка“ в Старозагорски бани 2022 и диплом за второ място на ХІ Фолклорен фестивал „Песни край Марица“, а диплом за трето място получиха Янка Емануилова и Марийка Желязкова Колева като индивидуални изпълнители.

Преди Заговезни Кукерската група обхожда селото, пречиства къщите и дворовете от зли сили. Прогонват зимата и дават място на пролетта. Затова на втория ден в центъра на селото се представя ритуалът “Разораване и засяване на нивата“ и раждането на нов живот. На площада се събират много хора роднини, близки и гости. Това се превръща в един празник за селото.

Другата самодейна група е Лазарската. На Лазаров ден - момичетата от селото и желаещи от града деца обикалят всички къщи и с обредни песни, които изпълняват пожелават на всеки дом здраве и плодородие.

Искам да благодаря на всички участници в самодейните състави, затова че техните изяви правят жителите на селото съпричастни с българските културни и творчески традиции.

Друго направление, по което работи читалището е културно масова дейност. За съжаление много от празниците в началото на 2022 година поради епидемичната обстановка в страната не бяха отбелязани както си празнуваме традиционно. А това са именните дни Йорданов ден, Иванов ден, Ден на родилната помощ, Трифон зарезан и Осми март, но ковид мерките позволяваха и не бе подминат 19 февруари – Обесването на Васил Левски и Трети март националния празник с поднасяне венци пред паметника. За Първи ноември Денят на будителите също бяха поднесени цветя пред табло портрети от Народни будители и беше организирана екскурзия до Националния музей за образование и култура гр. Габрово, Храм паметника с. Шипка. Много хубав празник си организирахме в Денят на християнското семейство на 21 ноември. Колективно посетихме църква и след което скромна почерпка.

По отношение на материалната база на читалището. Видно е, че е в незадоволително състояние. От ремонт се нуждае музейната сбирка, тоалетната е недовършена от 2012 година. Стаята на секретаря се нуждае от освежаване. Читалището възнамерява да кандидатства по проект Енергийна ефективност. Ако бъдем одобрени и проекта се изпълни това ще е голям подарък за жителите на с. Каменец.

В заключение можем да кажем, че днес читалището работи успешно и ежедневно устоява ролята си на изявен културен център в селото ни .

И накрая още веднъж благодаря на самодейците, на читалищните деятели. Да си пожелаем по-добри успехи по всички дейности и направления.

Благодаря!